|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Anna Olégivna Muzychuk** (en ucraíno: *А́нна Оле́гівна Музичу́к*, en esloveno: *Ana Muzičuk*), nada o 28 de febreiro de 1990 en Lviv, é unha gran mestra de xadrez ucraína, tripla campioa do mundo.

De 2004 a 2014 xogou para Eslovenia. É a cuarta muller, despois de Judit Polgár, Humpy Koneru e Hou Yifan, en superar a puntuación Elo de 2600. En xullo de 2012 chegou a alcanzar unha cualificación de 2606. Muzychuk gañou o Campionato Mundial Feminino de Xadrez Rápido en 2016 e o Campionato Mundial Feminino de Xadrez Lóstrego en dúas ocasións (2014 e 2016).

É activista pola igualdade da muller no deporte. En decembro de 2017 negouse a participar no Campionato do Mundo de Xadrez Rápido e Lóstrego en Riad (Arabia Saudita) porque non quería estar «onde as mulleres fosen tratadas como cidadás de segunda».

Traxectoria
-----------

Os pais de Muzychuk, adestradores profesionais de xadrez, ensináronlle a xogar á idade de dous anos. Xogou o seu primeiro torneo con cinco e ese mesmo ano quedou en segundo lugar no campionato de nenas menores de 10 anos do oblast de Lviv.

Entre 1997 e 2005 gañou varias medallas nos campionatos Xuvenís de Ucraína, Europa e o mundo. Gañou o ouro no europeo de nenas Sub-10 en 1998 e 2000, o ucraíno de nenas Sub-10 en 2000, os xuvenís ucraínos e europeos Sub-12 en 2002, o europeo de nenas Sub-14 en 2003 e 2004 e o mundial de nenas Sub-16 en 2005. 

Obtivo a prata no europeo de nenas Sub-10 en 1997 e 1999, o europeo de nenas Sub-12 en 2001, o mundial de nenas Sub-12 en 2002 e o Mundial de nenas Sub-14 en 2004. Levou o bronce no Mundial de nenas Sub-10 en 2000.

Recibiu os títulos de Mestre Internacional FIDE en 2001 e Mestra Internacional Feminina en 2002.

En 2003 Muzychuk gañou o Campionato Feminino Ucraíno  e o ano seguinte venceu no campionato ucraíno Sub-20.

En 2004 a federación de xadrez de Eslovenia ofreceulle un contrato e apoiárona durante o seguintes dez anos. Xogou para o club de Ljubljana e para a selección nacional da Olimpíada de Eslovenia, primeiro en xuvenís e logo en torneos para adultos. Durante eses anos converteuse na xogadora de xadrez máis forte de Eslovenia e a terceira mellor xogadora do mundo.

En 2007 gañou o campionato europeo feminino de xadrez lóstrego e terminou en segundo lugar no campionato europeo feminino de xadrez rápido, ambos celebrados en Predeal (Romanía).

Muzychuk recibiu os títulos de Mestra Internacional Feminina en 2007 e Gran Mestra Feminina en 2012.

En 2010 xogou no Torneo de xadrez Tata Steel dentro do Grupo B. Terminou en décimo lugar cunha puntuación de 5½ / 13 e unha cualificación de 2583. Ese mesmo ano gañou o Mundial Xuvenil Feminino Sub-20 en Chotowa, Polonia.

Gañou a medalla de bronce no Campionato Feminino de Xadrez Individual Europeo de 2012. O mesmo ano participou na ACP Golden Classic en Ámsterdam xunto con Vassili Ivanchuk, Gata Kamski, Emil Sutovsky, Lê Quang Liêm, Krishnan Sasikiran e Baadur Jobava. Era un torneo round-robin, cun ritmo de xogo de dúas horas e media para corenta movementos ampliábel con aprazamento. Terminou en cuarto lugar, cunha puntuación de 3/6 e unha cualificación de 2721.

Muzychuk terminou cuarta no torneo Tata Steel Challengers de xaneiro de 2014, en que anotou 8/13 (+ 4 = 8-1). En abril gañou o Mundial Feminino de xadrez lóstrego. En maio regresou á federación de xadrez ucraína. En novembro gañou o campionato feminino de Ucraína de 2014 en Lviv.

En xaneiro de 2016 gañou o primeiro premio feminino no torneo Masters do Tradewise Gibraltar Chess Festival.

En decembro gañou o Mundial Feminino Rapid en Doha (Qatar). Dous días despois defendeu o seu título do Mundial Feminino Blitz.

En outubro de 2017 gañou o Campionato Europeo de Mulleres ACP Rapid en Montecarlo. En novembro negouse a ir ao Mundial que se celebraba en Arabia Saudita polo trato denigrante que reciben as mulleres neste país. Renunciou así a poder revalidar a súa dobre coroa por manter os seus principios.

En 2018 empezou a xogar na liga española de xadrez, no Club Solvay de Torrelavega (Cantabria).

Competicións por equipos
------------------------

Muzychuk xogou na táboa superior para Eslovenia nas Olimpíadas de Xadrez Feminino de 2004, 2006, 2008, 2010 e 2012. En 2004 derrotou, entre outros, a daquela campioa mundial feminina, Antoaneta Stefanova. En 2006 o equipo esloveno, cabeza de serie número 17, finalizou en décimo lugar.

Na Olimpíada do Xadrez Feminino de 2014 Muzychuk xogou na táboa superior do equipo ucraíno, que obtivo o terceiro lugar detrás de Rusia e a China. No Campionato Feminino Europeo de Xadrez por Equipos de 2015 contribuíu na consecución da medalla de prata para Ucraína. Na Olimpíada de Xadrez Feminina de 2016 o equipo de Ucraína gañou a medalla de prata e Muzychuk tamén gañou a medalla de ouro individual.

Activismo pola igualdade
------------------------

O 11 de novembro de 2017 Muzychuk declarou a través da súa páxina oficial de Facebook a súa intención de non participar na defensa dos seus dous títulos en Arabia Saudita. Alegou como motivos o trato que reciben as mulleres nese país. O 23 de decembro reafirmou a súa posición mencionando que «non desexa xogar baixo as regras de ninguén, non vestir a abaya, tampouco ser escoltada por ninguén cando tivese que saír e non sentirse unha criatura secundaria».

Dixo que non quería estar «onde as mulleres fosen tratadas como cidadás de segunda». «Aínda que a case ninguén lle importase a miña decisión», sinalou que a reivindicación da igualdade no deporte é a mellor vitoria que se pode ter. «Fíxeno, xunto á miña irmá tamén xogadora, para manter os meus principios e non sentirme como unha criatura de segunda categoría».

Vida persoal
------------

A súa irmá máis nova, Mariya, foi a Campioa Mundial Feminina de Xadrez de 2015.

Fala sete idiomas: ucraíno, inglés, alemán, croata, ruso, esloveno e español.

Notas
-----

1. ↑  Contreras, María (5 de xullo de 2016). "Mariya y Anna, las hermanas que ponen en jaque al rey". *El País Semanal* (en castelán) (Prisa). Consultado o 11 de novembro de 2022.
2. ↑  "Grandmaster title application" (PDF). *FIDE - International Chess Federation*. Consultado o 28 de novembro de 2017.
3. ↑  Ellis-Petersen, Hannah (27 de decembro de 2017). "Chess champion to miss Saudi Arabia tournament over women's rights". *The Guardian* (en castelán). Consultado o 11 de novembro de 2022.
4. 1 2  ""Feminismo y dignidad siempre van de la mano"" (en castelán). Consultado o 28 de marzo de 2018.
5. 1 2  "Meet the Muzychuk sisters". *ChessBase* (en inglés). 4 de novembro de 2014. Consultado o 11 de novembro de 2022.
6. ↑  "C.to Europeo U10 femminile". *FSI - Federazione Scacchistica Italiana*. Consultado o 28 de novembro de 2017.
7. ↑  "Viktorija Cmilyte wins European Women's Rapid Championship". *ChessBase* (en inglés). 8 de novembro de 2007. Consultado o 11 de novembro de 2022.
8. ↑  "La elite joven disputa los títulos mundiales en Chotowa". *ChessBase* (en castelán). 5 de agosto de 2010. Consultado o 12 de novembro de 2010.
9. ↑  "Los Hermanos Cori en el Campeonato Mundial Sub20 (2010)". *Club Ajedrez 64 Villalba* (en castelán). 1 de setembro de 2010. Consultado o 12 de novembro de 2010.
10. ↑  Silver, Albert; L'Ami, Alina (16 de xullo de 2012). "ACP Golden Classic – Tournament for the nostalgic". *ChessBase* (en inglés). Consultado o 12 de novembro de 2022.
11. ↑  "Ivanchuk wins ACP Golden Classic; Giri is Dutch champion". *ChessBase* (en inglés). 23 de xullo de 2012. Consultado o 12 de novembro de 2022.
12. ↑  "Standings of Tata Steel Challengers 2014". *Tata Steel Chess* (en inglés). Consultado o 12 de novembro de 2022.
13. ↑  "Anna Muzychuk wins Women’s World Blitz Championship". *Chesssdom* (en inglés). 28 de abril de 2014. Consultado o 12 de novembro de 2022.
14. ↑  "Anna Muzychuk to represent Ukraine". *Chessdom* (en inglés). 7 de maio de 2014. Consultado o 12 de novembro de 2022.
15. ↑  "Yuriy Kuzubov and Anna Muzychuk are 2014 Ukrainian champions". *Chessdom* (en inglés). 25 de novembro de 2014. Consultado o 12 de novembro de 2022.
16. ↑  "TRADEWISE GIBRALTAR CHESS FESTIVAL 2016". *TablaDeFlandes* (en castelán). Consultado o 12 de novembro de 2022.
17. ↑  Fischer, Johannes (28 de decembro de 2016). "Vassily Ivanchuk is new World Champion in Rapid Chess". *ChessBase* (en inglés). Consultado o 12 de novembro de 2022.
18. ↑  "Karjakin wins FIDE World Blitz Championship, double gold for Anna Muzychuk". *ChessBase* (en inglés). 31 de decembro de 2016. Consultado o 12 de novembro de 2022.
19. ↑  "Anna Muzychuk wins European ACP Women's Rapid Championship 2017". Consultado o 30 de novembro de 2017.
20. ↑  "Anna Muzychuk: "Mis principios están por encima de todo"". *As* (en castelán). 4 de febreiro de 2018. Consultado o 13 de novembro de 2022.
21. ↑  "Anna Muzychuk, campeona mundial de ajedrez, se niega a jugar en Arabia Saudí". *Mundo Deportivo* (en castelán). 18 de novembro de 2020. Consultado o 13 de novembro de 2022.
22. 1 2  Marín Bellón, Federico (25 de febreiro de 2018). "Anna Muzychuk jugará la Liga española y un duelo contra Karpov". *ABC* (en castelán) (Vocento). Consultado o 13 de novembro de 2022.
23. ↑  Martínez de la Calle, Alberto (12 de xuño de 2022). "Anna Muzychuk: «Pagué un alto precio por no jugar en Arabia Saudí. Fue lo correcto»". *Las Provincias* (en castelán) (Vocento). Consultado o 13 de novembro de 2022.
24. ↑  "Chess-Results Server Chess-results.com - Tournament-Database". *Chess-results.com* (en inglés). 14 de agosto de 2014. Consultado o 30 de novembro de 2017.
25. ↑  Muzychuk, Anna (11 de novembro de 2017). "Anna Muzychuk". *Facebook* (en inglés). Consultado o 29 de decembro de 2017.
26. ↑  Muzychuk, Anna (23 de decembro de 2017). "Anna Muzychuk". *Facebook* (en inglés). Consultado o 29 de decembro de 2017.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Anna Muzychuk*** |

### Ligazóns externas

* Partidas de xadrez de Anna Muzychuk en 365Chess.com

|  |  |
| --- | --- |
| Control de autoridades | 
* Wd: Q241258
* 365chess: Anna\_Muzychuk
* ChessGames.com: 54881
* ChessTempo: 145511
* FIDE: 14111330

 |